የአዕምሮ ውስንነት ያለባቸውን ሕፃናት መንከባከቢያ ማዕከል በ60 ሺሕ ሜትር ካሬ ቦታ ላይ ሊገነባ ነው
በአገሪቱ የመጀመርያ የሆነውና ከተመሠረተ አንድ ዓመት የሞላው የአዕምሮ ውስንነት ያለባቸው ሕፃናት መንከባከቢያ ‹‹ዲቦራ ፋውንዴሽን›› ማዕከል፣ በ60 ሺሕ ሜትር ካሬ ቦታ ላይ ሊገነባ መሆኑ ታወቀ፡፡ ማዕከሉ የሚገነባው በኦሮሚያ ክልል ለገጣፎ ከተማ አካባቢ በኦሮሚያ ክልል መንግሥት በተሰጠ 60,000 ካሬ ሜትር ቦታ ላይ መሆኑን አቶ አባዱላ ገመዳ ተናግረዋል፡፡የአዕምሮ ውስንነት ባለባት አራተኛ ልጃቸው ዲቦራ አባዱላ ስም ከአንድ ዓመት በፊት በሰኔ ወር 2011 ዓ.ም. በአቶ አባዱላ አነሳሽነት የተመሠረተውን ‹‹ዲቦራ ፋውንዴሽን›› አንደኛ ዓመት በማስመልከት፣ አቶ አባዱላ ቦሌ በሜጋና በሱር ኮንስትራክሽን ዋና መሥሪያ ቤት መካከል መቶ ሜትር ርቀት ላይ በሚገኘው የቨርቹዋል ሥልጠና ማዕከል ውስጥ ስለፋውንዴሽኑ አመሠራረትና ዘላቂ ሒደት ለተጋባዥ ከፍተኛ የመንግሥት ባለሥልጣናትና የተለያዩ እንግዶች በተገኙበት ማብራሪያ ተሰጥቷል፡፡ በኦሮሚያ ክልል ፕሬዚዳንት አቶ ሽመልስ አብዲሳ፣ የአዲስ አበባ ከተማ አስተዳደር ምክትል ከንቲባ ወ/ሮ አዳነች አቤቤ፣ ዓለሙ ስሜ (ዶ/ር)፣ የውጭ ጉዳይ ሚኒስትር ዴኤታ ብርቱካን አያና፣ የቀድሞ ጠቅላይ ኤታ ማዦር ሹም ጄኔራል ሳሞራ የኑስና ሌሎችም ከፍተኛ የመንግሥት ኃላፊዎች፣ የንግዱ ማኅበረሰብ አባላትና በርካታ እንግዶች በተገኙበት አቶ አባዱላ እንደገለጹት፣ አንዷ ዲቦራ (ልጃቸው) ድናለች፡፡ ሺዎችን በማዳን ሕይወት እንዲኖራቸው፣ ተረጂዎች ሳይሆኑ ረጂዎች፣ የሚጨነቁ ሳይሆኑ የሚኖሩ፣ ባላቸው ጉድለት የሚያዝኑ ሳይሆኑ ዘና ብለው ተወዳዳሪ እንዲሆኑና አገራቸውን የሚያስጠሩ እንዲሆኑ ለመሥራት፣ የዲቦራ ፋውንዴሽን ከአንድ ዓመት በፊት መመሥረቱን ተናግረዋል፡፡ የአዕምሮ ውስንነት ያለባቸው ሕፃናት ቤተሰቦች የሚጨነቁበት፣ የሚቸገሩበትና ልጆቻቸውን የሚደብቁ ሳይሆኑ፣ እንደ እግዚአብሔር ስጦታ ተቀብለው አብረዋቸው በደስታ እንዲኖሩ መሆን እንዳለባቸውም አቶ አባዱላ ተናግረዋል፡፡ በርካታ ሰዎች በአዕምሮ ውስንነት ዙሪያ (Down Syndrome) መጽሐፍ መጻፋቸውን ጠቁመው፣ እሳቸውም ባለፈው ዓመት ‹‹ከጨለማ ባሻገር ብርሃን አለ›› የሚልና በዚህ ዓመት ደግሞ ‹‹የብርሃን ጉዞ›› የሚል መጽሐፍ መጻፋቸውንም ጠቁመዋል፡፡ ‹‹ጨለማው ለዲቦራ ብቻ ሳይሆን ለዲቦራዎችም አብቅቷል፤›› ያሉት አቶ አባዱላ፣ ከአሁን በኋላ ከእነሱ የሚፈለገው ፍጥነት መሆኑን ጠቁመው፣ ፍጥነት ማለታቸው ግን ለሕፃናቱ ቤተሰቦች መድረስ መሆኑን አብራርተዋል፡፡ የአዕምሮ ውስንነት ያለባቸው ሕፃናት ቤተሰቦቻቸው የሚጨነቁ ሳይሆን እንደ እግዚብሔር ስጦታ ተቀብለው ለበለጠ ዕገዛና ድጋፍ የሚነሳሱበት፣ በፍቅር የሚያሳድጉበት መሆን እንዳለበት የተናገሩት አቶ አባዱላ፣ እነሱም የማዕከሉን ግንባታ ከፍ ባለ ደረጃ በመሥራት ለማገዝ መፍጠን መጀመራቸውን አስረድተዋል፡፡ ባሳለፉት አንድ ዓመት ውስጥ ሁለት ሥራዎችን መሥራታቸውን ገልጸው፣ ይኼውም ጊዜያዊና ዘላቂ ሥራ መሆኑን አክለዋል፡፡ በአዕምሮ ውስንነት ሕመም የተጠቁ ሕፃናትና ቤተሰቦቻቸው ከፍተኛ ችግር ያለባቸው በመሆናቸውና ብዙም ደጋፊ የሌላቸው በመሆናቸው፣ ፋውንዴሽኑ የመጀመርያ እንቅስቃሴውን ያደረገው ከ20 ዓመታት በፊት በተመሠረተው ‹‹ፍቅር›› በተባለው የቤተሰብ ማኅበር ውስጥ ያሉ ሕፃናትን መርዳት መሆኑንና ይህም ጊዜያዊ ሥራ መሆኑን ተናግረዋል፡፡፡ ካሳተሟቸው መጻሕፍት ሽያጭ የሚገኘውን ገቢ በመሰብሰብም ሕፃናቱ የሚጓጓዙበት ሁለት ተሽከርካሪዎችን ገዝተው መስጠታቸውንም አክለዋል፡፡የአዕምሮ ውስንነት ያለባቸው ሕፃናት ፍቅር ስለሚያስፈልጋቸው ከቤተሰብ መለየት እንደሌለባቸው ጠቁመው፣ ቤተሰብ ከእነሱ ጋር ስለሚውልና ሥራ መሥራት ስለማይችል፣ እነሱን መርዳት የዜግነት ግዴታ መሆኑንም ጠቁመዋል፡፡ ቤተሰቦቻቸውን በኤችኤቪ/ኤድስ ያጡ ሕፃናትም ዕርዳታ ስለሚፈልጉ እየለመኑ አቅማቸው የፈቀደውን ያህል ዕርዳታ እያደረጉና ጊዜያዊ ሥራ እየሠሩ መሆኑን አቶ አባዱላ ለታዳሚዎች አስረድተዋል፡፡ በዘላቂ ሥራቸው የአዕምሮ ውስንነት ያለባቸው ሕፃናት ከተወለዱበት ጊዜ አንስቶ ሕክምናም ሆነ ከሕክምና ውጪ ያሉ ድጋፎችን አግኝተው፣ የሚረዱ ሳይሆኑ ራሳቸውን ችለው የሚኖሩ ሕፃናትን መፍጠር መሆኑን ተናግረዋል፡፡ የዲቦራ ፋውንዴሽን ቤተሰብ ተባብሮ ካሪኩለም ማዘጋጀቱን፣ የተለያዩ ሥልጠናዎችን ለአገር ውስጥ ወጣት ምሩቅ ሠራተኞች ለመስጠት አሜሪካን አገር የሚገኝ አንድ ዩኒቨርሲቲ አሠልጣኝ ለመላክ ቃል እንደተገባላቸው ጠቁመዋል፡፡ አዲስ የሚገነባው ማዕከል ሁሉም ነገር የተሟላለት መሆኑንና ሕፃናቱን በፍላጎትና ተሰጥኦ ባላቸው ወጣቶች ብቁ ለማድረግና ሕፃናት ደስተኛ ሆነው የሚያድጉበት ማዕከል ለማድረግ እየተሠራ መሆኑንም አክለዋል፡፡ ዲቦራ ፋውንዴሽን ሲመሠረት ምንም ድጋፍም ሆነ ገንዘብ እንዳልነበራቸው የተናገሩት አቶ አባዱላ፣ እጃቸውና ልባቸው ሙሉ በሆኑ ኢትዮጵያውያን ብቻ የቨርቹዋል ሥልጠና ማዕከሉን ገንብተው እንደጨረሱ ጠቁመው፣ በማመሥገን የሚቀጥለው ትልቁ ዲቦራ ፋውንዴሽን ማዕከልም በኢትዮጵያውን በአጭር ጊዜ ተገንብቶ በ11 ወራት ውስጥ እንደሚጠናቀቅ ያላቸውን እምነት ገልጸዋል፡፡ የማዕከሉ ዲዛይን ከአራት ሚሊዮን ብር በላይ የሚፈጅ ቢሆንም፣ በወገኖችና ምርጥ ሙያተኞች ተሠርቶ በነፃ እንደተሰጣቸውም መስክረዋል፡፡ የማዕከሉ ግንባታ በለገጣፎ ብቻ የሚቆም ሳይሆን፣ በአገሪቱ ባሉ ትልልቅ ከተሞችም ላይ በተመሳሳይ ሁኔታ ለመገንባትና ቤተሰቦችን ከጭንቀት የማዳን ራዕይ እንዳላቸውም አቶ አባዱላ ገመዳ ተናግረዋል፡፡ ቤተሰብ ፈቅዶና ወዶ ያመጣው ሕመም ስላልሆነ፣ ሳይጨነቅና ሳይሳቀቅ ነፃ ሆኖ የሚያሳድግበትን ከባቢ መፍጠር የፋውንዴሽኑ ዓላማ መሆኑን አክለዋል፡፡ ‹‹እውነት ለመናገር ዲቦራ ስትወለድ አስጨንቃን ነበር፡፡ አራተኛ ልጃችን ነች፡፡ አሁን ግን ዲቦራ የቤቱ ተወዳጅ ልጅ ናት፡፡ እንወዳታለን፤›› ብለዋል፡፡ ዲቦራን ከተወለደችበት ዕለት አንስቶ እንደሚያውቋትና ቤተሰቧ ያለፈበትን ውጣ ውረድ ምን ያህል ከባድ እንደነበርና በፅናት አልፈው እዚህ አስደሳች ጊዜ ላይ መድረሳቸውን ያስታወሱት፣ የአዲስ አበባ ከተማ አስተዳደር ምክትል ከንቲባ ወ/ሮ አዳነች አቤቤ ሲሆኑ፣ ፋውንዴሽኑ ለዲቦራ ብቻ ሳይሆን ብዙ ዳያስፖራዎች የሚረዱበት በመሆኑ ሊመሠገኑ ይገባል ብለዋል፡፡የአዕምሮ ውስንነት ያለባቸው ሕፃናት ከተደበቁበትና ከተሸሸጉበት እንዲወጡ ምክንያት መሆን ስለቻሉም፣ አቶ አባዱላና ቤተሰቦቻቸው ሊመሠገኑ እንደሚገባም ተናግረዋል፡፡ የአዕምሮ ውስንነት ሕፃናት ሕመም ሰው ፈልጎ ያመጣው ይመስል፣ ሕፃናቱ በየቦታው እንደሚደበቁ ጠቁመው፣ አሁን ግን በሚገነባው ማዕከልና በመላው አገሪቱ ማዳረስ በሚያስችል ሁኔታ ማዕከላትን በመገንባት፣ የደስታ ምንጭ እንዲሆኑ መሥራት ተገቢና አስፈላጊ መሆኑን ተናግረዋል፡፡ በዲቦራ ምክንያት ብዙዎችን ለመድረስ ዕድል መፈጠሩንና ሁሉም ተባብሮ ከሠራ መሠረታዊ ለውጥ የሚያመጣ ነገር መፍጠር እንደሚቻልም አስረድተዋል፡፡ ዲቦራ ፋውንዴሽን እንዲስፋፋና ብዙዎችን መድረስ እንዲቻል፣ የአዲስ አበባ ከተማ አስተዳደር ከጎናቸው እንደሚቆም ቃል ገብተዋል፡፡ በዕለቱ የተገኙ እንግዶችም ለፋውንዴሽኑ ማዕከል መገንቢያ የሚውል ዕርዳታ ሰጥተዋል፡፡ በርካቶችም ቃል ገብተዋል፡፡              